text: Fire brande forstyrrede i nat ringriderfest
  14 juli 2019 kl. 05.58
  I de sidste timer af gårsdagens ringriderfest i Sønderborg blev den forstyrret af ildspåsættelse.
  Artiklen er opdateret med detaljer om brandene enkeltvist samt med information om sagens status hos politiet.
  I disse dage er der Ringriderfest i Sønderborg med mange deltagere. Imellem dem befandt der sig natten til søndag dog også nogle ubudne gæster.
  Mellem klokken 1.12 og 2.59 blev fire brande antændt på pladsen på Ringridervej. Ved tre af brandene er der sat ild til halmballer, og den sidste er antændt i noget pap op ad en campingvogn, fortæller vagtchef Ivan Gohr Jensen ved Syd- og Sønderjyllands Politi. Han fortæller, at skaderne er begrænsede.
  JydskeVestkysten talte tidligere på morgenen med vagtchef Nikolaj Hølmkjær, der sagde følgende:
  - Vi regner med, at det er forsætligt, da der ikke kan være andet, der har antændt brandene. Vi har desværre ikke nogen vidner, men heldigvis var brandvæsnet hurtigt til at rykke ud og slukke dem.
  Gerningsmændene er ikke fundet endnu, og politiet vil meget gerne i kontakt med vidner, der måtte have set noget.
  Ringriderfesten fortsætter og afsluttes natten til tirsdag.
  